Na temelju članka 6. stavka 6. i članka 33. Zakona o zakupu i kupoprodaji poslovnoga prostora ("Narodne novine" broj 125/11. i 64/15) i članka 30. Statuta Općine Sveti  ("Službeni glasnik Koprivničko-križevačke županije" broj 10/13), Općinsko vijeće Općine Sveti Ivan Žabno na 24. sjednici održanoj 28. ožujka 2017. donijelo je

 ODLUKU
o zakupu i kupoprodaji poslovnog prostora 
u vlasništvu Općine Sveti Ivan Žabno

	I. OPĆE ODREDBE
Članak 1.

	Odlukom o zakupu i kupoprodaji poslovnog prostora u vlasništvu Općine Sveti Ivan Žabno (u daljnjem tekstu: Odluka) uređuju se: zasnivanje i prestanak zakupa poslovnog prostora u vlasništvu Općine Sveti Ivan Žabno (u daljnjem tekstu: Općina), međusobna prava i obveze zakupodavca i zakupnika, kao i kupoprodaja poslovnog prostora u vlasništvu Općine, sadašnjem zakupniku ili korisniku.  

Članak 2.

	Poslovnim prostorom u smislu ove Odluke  smatraju se:
-	poslovne zgrade,
-	poslovne prostorije,  
-	garaže i
-	garažna mjesta.
	Poslovnom zgradom smatra se zgrada namijenjena obavljanju poslovne djelatnosti ako se pretežitim dijelom i koristi u tu svrhu.
	Poslovnom prostorijom smatra se jedna ili više prostorija u poslovnoj ili stambenoj zgradi namijenjenih obavljanju poslovne djelatnosti koja, u pravilu, čini samostalnu uporabnu cjelinu i ima zaseban glavni ulaz.
	Garaža je prostor za smještaj vozila.
	Garažno mjesto je prostor za smještaj vozila u garaži.

Članak 3.

	Odredbe ove Odluke ne primjenjuju se na slučajeve privremenog korištenja poslovnog prostora ili dijela poslovnog prostora radi održavanja sajmova, priredaba, predavanja, savjetovanja, skladištenja ili u druge slične svrhe, a čije korištenje ne traje duže od 30 dana.

Članak 4.

	Općinski načelnik Općine Sveti Ivan Žabno (u daljnjem tekstu: Općinski načelnik), sukladno Zakonu i ovoj Odluci, donosi odluku o raspisivanju javnog natječaja za davanje u zakup poslovnih prostora u vlasništvu Općine i imenuje Povjerenstvo za provedbu natječaja (u daljnjem tekstu: Povjerenstvo).
	Povjerenstvo iz stavka 1. ovog članka sastoji se od predsjednika i  dva člana.
	Povjerenstvo prikuplja ponude po objavljenom javnom natječaju, obavlja pregled i usporedbu istih, te nakon pregleda predlaže općinskom načelniku najbolju ponudu za sklapanje ugovora.
	Općinski načelnik ima pravo ne prihvatiti niti jednu ponudu, uz pismeno obrazloženje svim ponuditeljima.
 II. ZAKUP POSLOVNOG PROSTORA

1. Uvjeti i postupak javnog natječaja

Članak 5.

	Zakup poslovnog prostora u vlasništvu Općine zasniva se ugovorom o zakupu koji mora biti sastavljen u pisanom obliku i potvrđen (solemniziran) kod javnog bilježnika.
	Ugovor o zakupu poslovnog prostora u vlasništvu Općine sklapa se na određeno vrijeme, najduže do 5 (pet) godina.
	Ugovor o zakupu ne može se sklopiti s fizičkom ili pravnom osobom koja ima dospjelu nepodmirenu obvezu prema državnom proračunu i Općini, osim u slučaju ako je sukladno posebnim propisima odobrena odgoda plaćanja navedenih obveza, pod uvjetom da se fizička i pravna osoba pridržava rokova plaćanja.	
Članak 6.

	Poslovni prostori u vlasništvu Općine daju se u zakup putem javnog natječaja o čemu općinski načelnik donosi odluku.
	Odlukom iz stavka 1. ovoga članka obavezno se određuje:
-	adresa i površina poslovnog prostora,
-	djelatnost koja se može obavljati u poslovnom prostoru,
-	početni iznos mjesečne zakupnine,
-	vrijeme na koje se poslovni prostor daje u zakup.

	Iznimno od odredbe stavka 1. ovog članka, ugovor o zakupu sklapa se bez provedbe javnog natječaja kada ga sklapaju međusobno Općina i Republika Hrvatska, odnosno Općina i Koprivničko-križevačka županija te pravne osobe u vlasništvu ili pretežitom vlasništvu Republike Hrvatske ili Županije kao i u vlasništvu ili pretežitom vlasništvu Općine, ako je u interesu i cilju općega, gospodarskog i socijalnog napretka građana Općine.      
	Iznimno od stavka 1. ovog članka, općinski načelnik će sadašnjem zakupniku poslovnog prostora koji u potpunosti ispunjava obveze iz ugovora o zakupu ili na zahtjev zakupnika, najkasnije 60 dana prije isteka roka na koji je ugovor sklopljen, dati pisanu ponudu za sklapanje novog ugovora o zakupu na neodređeno vrijeme ali najdulje do 5 (pet) godina.
	 Ako postojeći zakupnik ne prihvati ponudu iz stavka 2. ovog članka najkasnije 30 dana prije isteka roka na koji je ugovor sklopljen, raspisat će se javni natječaj za davanje u zakup poslovnog prostora, u kojem početni iznos zakupnine ne može biti manji od iznosa koji je ponuđen dosadašnjem zakupniku, ako će se u predmetnom poslovnom prostoru nastaviti obavljanje iste djelatnosti.

        Članak 7.

Pravo prvenstva na sklapanje ugovora o zakupu poslovnoga prostora imaju osobe iz Zakona o pravima hrvatskih branitelja iz Domovinskog rata i članova njihovih obitelji, ukoliko ispunjavaju uvjete iz natječaja, iz Zakona o zakupu i kupoprodaji poslovnoga prostora ("Narodne novine" broj 125/11. i 64/15), (u daljnjem tekstu: Zakon) i prihvate najviši ponuđeni iznos zakupnine.

Članak 8.

	Javni natječaj za davanje u zakup poslovnog prostora (u daljnjem tekstu: javni natječaj)  obavezno se objavljuje na web- stranici Općine, oglasnoj ploči, Radiju Križevci, a može se objaviti i u jednom dnevnom listu.
	Javni natječaj iz stavka 1. ovog članka obavezno sadrži:
-	podatke o poslovnom prostoru koji se daje u zakup (adresa, površina i sl.),
-	vrijeme na koje se poslovni prostor daje u zakup,
-	rok za podnošenje ponuda koji ne može biti kraći od 8 dana od dana objave javnog natječaja na općinskoj web stranici Općine,
-	početnu visinu mjesečne zakupnine po m2 za svaki poslovni prostor koji se daje u zakup,
-	podatke za koju se namjenu i za koje djelatnosti može koristiti poslovni prostor,
-	obvezu dostave osnovnih podataka o ponuditelju (ime i prezime, adresu natecatelja, OIB i podatke o upisu u upisnik nadležnog registra za pravne osobe),
-	obvezu ponuditelja da dostavi potvrdu da nema nepodmirenih obveza  prema Općini po bilo kojoj osnovi, potvrdu Porezne uprave ne stariju od 30 dana od dana objave natječaja da nema nepodmirenih obveza prema državnom proračunu,
-	način podnošenja ponuda za zakup poslovnog prostora,
-	visinu jamčevine za sudjelovanje u javnom natječaju i broj računa (IBAN) na koji se uplaćuje jamčevina,
-	dokumentaciju koja se mora priložiti uz ponudu,
-	odredbu da se najpovoljnijom ponudom smatra ona ponuda koja uz ispunjenje uvjeta iz javnog natječaja sadrži i najviši iznos zakupnine,
-	vrijeme i mjesto otvaranja pisanih ponuda,
-	odredbu da se ugovor o zakupu sklapa kao ovršna isprava sukladno odredbi članka 4. stavka 3. Zakona, na trošak zakupnika,
-	ostale odredbe.

Članak 9.

	Početna zakupnina za poslovni prostor određuje se ovisno o korisnoj površini poslovnog prostora i djelatnosti koja će se u njemu obavljati.

Članak 10.

	Početni mjesečni iznos zakupnine utvrđuje se po m2 prostora mjesečno u kunama, prema vrsti djelatnosti (namjeni poslovnog prostora) kako slijedi:

- prostori za ugostiteljsku i trgovačku djelatnost				25,00 kuna,
- ostali poslovni prostori (uredi) 						15,00 kuna,
- prostori za poljoprivrednu djelatnost:                       
a) prodajni prostor								15,00 kuna,
b) skladišni prostor 							  	  5,00 kuna,
- prostori za obavljanje proizvodne i obrtničke djelatnosti                            12,00 kuna,                                   
- prostori za djelatnosti zdravstva i farmacije				            12,00 kuna,
- garažni i slični prostori                                                                                   5,00 kuna,
- otvoreni prostori 								  3,00 kune, 
- ustanove i trgovačka društva u vlasništvu Općine Sveti Ivan Žabno             0,20 kune,                     
-prostori za neprofitne djelatnosti (udruge građana) i političke stanke            0,20 kuna.                       
Visina zakupnine utvrđena ovim člankom odnosi se na poslovne prostore na cijelom području Općine Sveti Ivan Žabno.
Iznimno, početni iznos zakupnine za poslovni prostor gdje postoji potreba uređenja i privođenja namjeni, određuje se u 50% iznosu utvrđenom u stavku 1. ovoga članka.
Korisnu površinu poslovnog prostora koji je predmet zakupa predstavlja površina koja se dobije izmjerom između zidova prostorija, uključujući ulazno-izlazni prostor, sanitarni čvor, površinu izloga i galerije.

Članak 11.

	Javni natječaj za zakup poslovnog prostora provodi se prikupljanjem pisanih ponuda.
	Ponude za javni natječaj dostavljaju se Povjerenstvu u pisanom obliku, poštom preporučeno ili osobno u Jedinstveni upravni odjel Općine Sveti Ivan Žabno (u daljnjem tekstu: Jedinstveni upravni odjel) u zatvorenoj omotnici s naznakom „Natječaj za zakup poslovnog prostora – NE OTVARATI“, s adresom naručitelja i adresom ponuditelja.
	Ponuditelji u svojim ponudama moraju navesti:
-	ime i prezime, adresu,  OIB i uvjerenje o upisu u obrtni registar (za fizičke osobe)
-	naziv tvrtke s adresom sjedišta, OIB i presliku rješenje o upisu u  sudski registar iz kojeg mora biti vidljivo da je tvrtka registrirana za djelatnost koja se može obavljati u poslovnom prostoru za koji se natječe ( za pravne osobe),
-	poslovni prostor za koji se natječu i ponuđeni iznos zakupnine.
	Uz ponudu ponuditelji moraju priložiti dokaz o uplaćenoj jamčevini i dokaze o ispunjavanju natječajem traženih uvjeta, potvrdu Porezne uprave da nemaju nepodmirenih obveza prema državnom proračunu, ne stariju od 30 dana od dana objave natječaja i potvrdu da nemaju dugovanja prema Općini. 
	Pod dokazom o uplaćenoj jamčevini podrazumijeva se dokaz da su sredstva jamčevine uplaćena u proračun Općine Sveti Ivan Žabno (u daljnjem tekstu: proračun). 
	Rok za podnošenje pisanih ponuda ne može biti kraći od 8 (osam) dana računajući od dana objave javnog natječaja na mrežnoj stranici Općine. 

Članak 12.

	Jamčevina za sudjelovanje u natječaju utvrđuje se u svakom pojedinačnom slučaju u visini 10% od iznosa početne mjesečne zakupnine i uplaćuje se u Proračun.
	Uplaćena jamčevina uračunava se u iznos zakupnine i obračunava se kod zaključenja ugovora o zakupu poslovnog prostora.
	Ukoliko ponuditelj čija je ponuda prihvaćena kao najpovoljnija odustane od svoje ponude, gubi pravo na povrat jamčevine, a natječaj se može ponoviti.
	Ponuditeljima koji ne uspiju na javnom natječaju jamčevina se vraća u roku 15 dana od dana donošenja odluke o najpovoljnijoj ponudi.

Članak 13.

	Ponude za zakup poslovnog prostora u vlasništvu Općine otvaraju se na javnoj sjednici Povjerenstva u vrijeme i na mjestu označenom u javnom natječaju.
	O postupku otvaranja ponuda za zakup poslovnog prostora vodi se zapisnik kojeg potpisuju članovi Povjerenstva te se preslika zapisnika nakon odabira dostavlja svim ponuditeljima.

Članak 14.

	Na početku sjednice na kojoj se otvaraju ponude za zakup poslovnog prostora predsjednik Povjerenstva uzima podatke o svim nazočnim ponuditeljima, odnosno njihovim punomoćnicima i utvrđuje njihov identitet.
	Za slučaj da predsjedavajući utvrdi da netko od nazočnih ponuditelja ili njihovih punomoćnika nije dokazao svoj identitet ima ga pravo isključiti iz postupka otvaranja ponuda.
	U daljnjem tijeku postupka Povjerenstvo utvrđuje koliko je ponuda za zakup poslovnog prostora zaprimljeno, odnosno jesu li sve ponude dostavljene u propisanom roku.
	Nakon evidentiranja podataka o svim prispjelim ponudama za zakup poslovnog prostora niti jedna osoba ne može više pristupiti otvaranju ponuda.
	Ponude za zakup svakog pojedinog poslovnog prostora otvaraju se i čitaju prema redoslijedu zaprimanja, zajedno sa svim podacima i prilozima traženim javnim natječajem.
	Zakašnjele, neuredne ili na drugi način protivno javnom natječaju podnijete ponude se odbacuju.
	Svaki ponuditelj ima pravo tražiti da se u zapisnik unesu njegove primjedbe na rad Povjerenstva tijekom sjednice.

Članak 15.

	Nakon završetka otvaranja ponuda Povjerenstvo razmatra i ocjenjuje ponude za zakup poslovnog prostora s obzirom na uvjete propisane javnim natječajem, sastavlja zapisnik o otvaranju i usporedbi ponuda za zakup i daje prijedlog općinskom načelniku za odabir najpovoljnije ponude.

Članak 16.

	Na temelju zapisnika Povjerenstva iz članka 15. ove Odluke, općinski načelnik donosi odluku o najpovoljnijoj ponudi u roku od 15 dana od dana zaključenja javnog natječaja o kojoj se izvješćuju svi ponuditelji u roku od 10 dana od dana donošenja navedene odluke.
	Najpovoljnijom ponudom za zakup poslovnog prostora smatrat će se ona ponuda koja uz ispunjavanje uvjeta iz javnog natječaja sadrži i najviši iznos mjesečne zakupnine.

Članak 17.

	Javni natječaj za dodjelu poslovnog prostora u zakup ponavlja se u slučaju da se ne izvrši izbor najpovoljnijeg ponuditelja.
	Ako izabrani ponuditelj ne pristupi sklapanju ugovora o zakupu u roku 10 dana od primitka odluke o odabiru, ugovor će se sklopiti sa slijedećim najpovoljnijim ponuditeljem.
	U slučaju da su dva ili više ponuditelja ponudila jednak najviši iznos mjesečne zakupnine, Jedinstveni upravni odjel će pozvati ponuditelje da u roku od 24 sata pisanim putem u zatvorenoj omotnici ponude novi iznos mjesečne zakupnine, koji ne smije biti manji od već ponuđenog iznosa.

	IV. UGOVOR O ZAKUPU

Članak 18.

	Na temelju odluke iz članka 16. stavka 1. ove Odluke općinski načelnik zaključuje ugovor o zakupu poslovnog prostora između Općine i najpovoljnijeg ponuditelja u roku 10 dana od dana dostave odluke o odabiru ponuditeljima.
	Ugovorom o zakupu poslovnog prostora zakupodavac se obvezuje predati zakupniku određeni poslovni prostor na korištenje, a zakupnik se obvezuje platiti mu za to ugovorenu zakupninu.
	Ugovor o zakupu mora biti potvrđen (solemniziran) kod javnog bilježnika.
	Troškove ovjere ugovora snosi zakupnik.
	Ugovorom o zakupu uređuju se sva pitanja od važnosti za zakupnika i zakupodavca u konkretnom ugovornom odnosu.

Članak 19.

	Ugovor o zakupu mora biti sastavljen u pisanom obliku i sadržavati:
-	naznaku ugovornih strana,
-	podatke o poslovnom prostoru (lokacija, površina, namjena),
-	djelatnost koja će se obavljati u poslovnom prostoru,
-	odredbe o korištenju zajedničkih prostorija i prostorija u zgradi,
-	rok predaje poslovnog prostora zakupniku,
-	vrijeme na koje je ugovor sklopljen,
-	iznos zakupnine,
-	pretpostavke i način izmjene zakupnine,
-	mjesto i vrijeme sklapanja ugovora.
Prema potrebi ugovor može sadržavati i druge odredbe.

Članak 20.

	Poslovni prostor koji je dat u zakup ne može se dati u podzakup osim uz izričitu suglasnost općinskog načelnika i uz uvjete utvrđene ugovorom o zakupu.

Članak 21.

	Prilikom primopredaje poslovnog prostora ugovorne strane obvezno sastavljaju zapisnik u koji se unose podaci o stanju poslovnog prostora.
	Zakupnik ne smije useliti u poslovni prostor prije zaključenja ugovora o zakupu i potpisivanju zapisnika o primopredaji poslovnog prostora.

Članak 22.

	Zakupnik snosi troškove tekućeg održavanja  i materijalne troškove poslovnog prostora.
	Pod tekućim održavanjem podrazumijeva se čišćenje, soboslikarski radovi, sitniji popravci na instalacijama i slično.
	Troškove tekućeg održavanja i materijalne troškove poslovnog prostora (utrošak električne energije, vode, grijanja, telefona, komunalne naknade i drugo) plaća zakupnik na vlastito ime od dana stupanja u  posjed objekta zakupa.
	
Članak 23.

	Za vrijeme trajanja zakupa zakupodavac ima pravo izvršiti radove u svrhu uređenja prostora ili radi sniženja troškova energije i održavanja.
	Izvođenje radova iz stavka 1. ovog članka obavlja se na način propisan zakonom kojim se uređuje zakup poslovnog prostora.

Članak 24.

	Zakupnik je dužan o svom trošku izvršiti popravke oštećenja poslovnog prostora koje je sam prouzročio ili su iz prouzročile osobe koje se koriste poslovnim prostorom zakupnika.

Članak 25.

	Zakupnik je dužan Općini plaćati zakupninu utvrđenu ugovorom, mjesečno unaprijed najkasnije do desetog dana u mjesecu.

	V. PRESTANAK ZAKUPA

Članak 26.

	Ugovor o zakupu poslovnog prostora prestaje na način propisan Zakonom, ovom Odlukom i ugovorom o zakupu poslovnog prostora.

Članak 27.

	Općina može otkazati ugovor o zakupu poslovnog prostora u svako doba bez obzira na ugovorne i zakonske odredbe o trajanju, ako i poslije pisane opomene Općine zakupnik: 
-	koristi poslovni prostor protivno ugovoru ili mu nanosi znatniju štetu koristeći ga bez dužne pažnje,
-	u roku od 15 dana od priopćenja pisane opomene Općine ne plati dospjelu zakupninu,
-	bez prethodnog odobrenja Općine izvrši preinake poslovnog prostora,
-	izda dio ili cijeli poslovni prostor u podzakup bez suglasnosti općinskog načelnika.

	VI. KUPOPRODAJA POSLOVNOG PROSTORA U VLASNIŠTVU OPĆINE

Članak 28.

	Poslovni prostor u vlasništvu Općine može se prodati sadašnjem zakupniku koji obavlja dopuštenu djelatnosti i uredno izvršava svoje ugovorne obveze i druge financijske obveze prema Općini, odnosno korisniku koji u njemu obavlja dopuštenu djelatnost i uredno izvršava svoje ugovorne obveze prema Općini, a poslovni prostor je nastavio koristiti temeljem ranije sklopljenog ugovora kojem je prestala valjanost i koji je za cijelo vrijeme korištenja tog prostora plaćao naknadu za korištenje i sve troškove koji proizlaze iz korištenja toga prostora.
	Pravo na kupnju poslovnog prostora ne može ostvariti zakupnik koji je poslovni prostor dao u podzakup, odnosno po drugoj osnovi prepustio korištenje poslovnog prostora drugoj osobi.
	Poslovni prostor ne može se prodati fizičkoj ili pravnoj osobi koja ima dospjele nepodmirene obveze prema Državnom proračunu i Općini osim ako Zakonom nije drugačije propisano. 

Članak 29.

	Prodaja poslovnog prostora iz članka 28. ove Odluke može se provesti samo na temelju popisa poslovnih prostora koje Općina namjerava prodati.
	Popis poslovnih prostora koji su predmet kupoprodaje utvrđuje Općinsko vijeće Općine Sveti Ivan Žabno (u daljnjem tekstu: Općinsko vijeće) na prijedlog općinskog načelnika.
	Popis poslovnih prostora javno se objavljuje.

Članak 30.

	Zahtjev za kupnju poslovnog prostora u vlasništvu Općine podnosi se u roku od 90 dana od dana objave Popisa poslovnih prostora koji su predmet kupoprodaje nadležnom tijelu (općinski načelnik ili Općinsko vijeće) u čijoj je nadležnosti raspolaganje imovinom Općine.

Članak 31.

	Poslovni prostori u vlasništvu Općine prodaju se po tržišnoj cijeni.
	Sadašnjem zakupniku odnosno korisniku tržišna cijena može se umanjiti za neamortizirana ulaganja sukladno Zakonu, ali najviše do 30% tržišne vrijednosti poslovnog prostora.
	Neće se priznati ulaganja u preinake poslovnog prostora:
-	učinjene bez suglasnosti zakupodavca, osim nužnih troškova,
-	ulaganja koja je zakupodavac priznao u obliku smanjene zakupnine.
	Ovlašteni sudski vještak građevinske ili arhitektonske struke utvrdit će tržišnu vrijednost poslovnog prostora i vrijednost neamortiziranih ulaganja sadašnjeg zakupnika.

Članak 32.

	Plaćanje cijene poslovnog prostora može se ugovoriti odjednom ili obročnom otplatom prema izboru kupca.
	Kada se plaćanje cijene poslovnog prostora isplaćuje odjednom, rok isplate ne može biti duži od 30 (trideset) dana od dana sklapanja ugovora.
	Kod kupnje poslovnog prostora uz obročnu otplatu ukupan rok otplate ne može biti duži od 5 (pet) godina od dana sklapanja ugovora.
	Kamatna stopa za vrijeme obročne otplate propisana je Zakonom.
	Prodavatelj je dužan u ugovoru o kupoprodaji poslovnog prostora s obročnom otplatom vrijednost (mjesečnog) obroka vezati uz EUR i to po srednjem tečaju Hrvatske narodne banke na dan uplate.

Članak 33.

	Obvezni elementi ugovora o kupoprodaji poslovnog prostora na temelju odredbi ove Odluke propisani su Zakonom.
	Ugovor iz stavka 1. ovog članka mora biti sastavljen u pisanom obliku i potvrđen (solemniziran) po javnom bilježniku.
Članak 34.

	Odluku o kupoprodaji poslovnog prostora donosi Općinsko vijeće, odnosno općinski načelnik, ovisno o vrijednosti poslovnog prostora.

Članak 35.

	Na temelju odluke iz članka 36. ove Odluke, općinski načelnik će u roku od 90 dana od dana donošenja spomenute odluke, sklopiti ugovor o kupoprodaji poslovnog prostora.

Članak 36.

	Za slučaj da kupac poslovnog prostora u roku od deset (10) godina od dana sklapanja ugovora o kupoprodaji poslovnog prostora prestane u istom obavljati djelatnost, Općina ima pravo nazadkupnje prodane nekretnine po kupoprodajnoj cijeni po kojoj je ista prodana.

	VII. PRIJELAZNE I ZAVRŠNE ODREDBE

Članak 37.

	Na sve postupke i radnje koje nisu uređene ovom Odlukom primjenjuju se odredbe Zakona.

Članak 38.

	Danom stupanja na snagu ove Odluke prestaje važiti Odluka o uvjetima  i postupku natječaja za davanje u zakup poslovnog prostora u vlasništvu Općine Sveti Ivan Žabno („Službeni glasnik Koprivničko-križevačke županije“ broj 16/09).

Članak 39.

	Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

OPĆINSKO VIJEĆE OPĆINE SVETI IVAN ŽABNO

KLASA: 372-03/17-01/01
URBROJ: 2137/19-02/1-17-1
 Sveti Ivan Žabno, 28. ožujka 2017.
 	                                                                                                  PREDSJEDNICA:
                                                                                                        Dunja Trakoštanec Jokić